Nɔ́ nɛ Baiblo ɔ de
Ee, e ma ha heto. Baiblo ɔ mi munyuhi kɛ níhi a si kpami nɛ nihi ná ngɛ a si himi mi ɔ maa nɔ mi kaa Mawu haa sɔlemihi a heto. Baiblo ɔ de ke:
‘Nihi nɛ yee Mawu gbeye ɔ, e peeɔ a hiami ní kɛ haa mɛ. E buu a kue fami ɔmɛ hu tue, nɛ e heɔ a yi wami.’ (La 145:19) Se, ke Mawu ma ha o sɔlemi heto jio, e be heto hae jio, e daa si ngɛ o nɔ.
Níhi nɛ Mawu ngɛ hlae nɛ waa pee ke wa ngɛ sɔlee
E sa nɛ waa sɔle ha Mawu, se pi Yesu, Maria, he tsɔli, bɔfohi, aloo amagahi. Yehowa Mawu pɛ lɛ “
Buɔ kue fami tue.”
—La 65:2.
E sa nɛ níhi nɛ wa maa sɔle kɛ bi ɔ kɛ Mawu suɔmi nya ní peemi nɛ a tsɔɔ ngɛ Baiblo ɔ mi ɔ nɛ kɔ.
—1 Yohane 5:14.
E sa nɛ waa sɔle kɛ gu Yesu biɛ mi kɛ tsɔɔ kaa wa ngɛ bu kɛ ha he blɔ nɛ e ngɛ ɔ. Yesu de ke, “
Nɔ ko nɔ ko yɛ Tsɛ ɔ ngɔ kaa ja e gu ye nɔ.”
—Yohane 14:6.
E sa nɛ waa ba wa he si nɛ waa je wa tsui mi tsuo kɛ sɔle. Baiblo ɔ de ke: ‘
Yehowa ngɛ hiɔwe lokoo mohu, se nɔ nɛ baa e he si ɔ, e hɛ hii e nɔ.’
—La 138:6.
E sɛ nɛ wa kɔni mi nɛ wo nyu. Yesu de ke: “
Nyɛ bi, nɛ a ma ha nyɛ.”
—Luka 11:9.
Níhi nɛ Mawu hyɛ we loko e haa sɔlemi heto
O he womi nɔ su aloo ma nɛ o je mi. “
Mawu hyɛ we nɔ hɛ mi, se mohu ma tsuaa ma mi ɔ, nɔ nɛ yee Mawu gbeye, nɛ e peeɔ nɔ́ nɛ da a, lɛ ji nɔ nɛ saa e hɛ mi.”
—Bɔfo Ɔmɛ A Ní Tsumi 10:34, 35.
Bɔ nɛ o maa pee o nɔmlɔ tso ɔ ha ke o ngɛ sɔlee. O ma nyɛ maa sɔle ngɛ si himi, si bami, si kplami, loo si dami nya.
—1 Kronika 17:16; Nehemia 8:6; Daniel 6:10; Marko 11:25.
Ke o maa sɔle ngɛ o yi mi jio, munyu ɔmɛ maa je kpo jio. Ke o sɔle ngɛ o yi mi nɛ nihi nɛ ngɛ o kasa nya a nui po, Mawu ma ha heto.
—Nehemia 2:1-6.
Ke o haomi ɔ kle jio, e kle we jio. Mawu ngɛ mo he wami woe kaa o ‘
ngɔ o haomi ɔmɛ tsuo ngɔ fɔ e nɔ; ejakaa lɛ nɛ e hyɛɛ o nɔ.’—1 Petro 5:7.